Uznesenie Európskeho parlamentu o účasti Európskeho parlamentu na činnosti Haagskej konferencie po pristúpení Spoločenstva



Úradný vestník 305 E , 14/12/2006 S. 0249 - 0250



P6_TA(2006)0353 Účasť Európskeho parlamentu na práci Haagskej konferencie Uznesenie Európskeho parlamentu o účasti Európskeho parlamentu na činnosti Haagskej konferencie po pristúpení Spoločenstva Európsky parlament, - so zreteľom na návrh rozhodnutia Rady o pristúpení Európskeho spoločenstva k Haagskej konferencii medzinárodného práva súkromného (KOM(2005)0639), - so zreteľom na svoju pozíciu zo 7. septembra 2006 k návrhu rozhodnutia Rady o pristúpení Európskeho spoločenstva k Haagskej konferencii medzinárodného práva súkromného [1], - so zreteľom na článok 108 ods. 5 rokovacieho poriadku, A. keďže pristúpenie Spoločenstva k Haagskej konferencii medzinárodného práva súkromného (HKMPS) by malo zlepšiť konzistentnosť v oblasti medzinárodného občianskeho a obchodného práva a práva Spoločenstva a významne posilniť vplyv Spoločenstva na tomto fóre, B. keďže dohovory HKMPS sú v oblasti občianskeho a obchodného práva nevyhnutnými podkladmi, C. keďže od čias Amsterdamskej zmluvy má Spoločenstvo právomoc prijať opatrenia týkajúce sa súdnej spolupráce v občianskych veciach, ktoré majú cezhraničné dôsledky, a to do takej miery, ako je to potrebné na riadne fungovanie vnútorného trhu, D. keďže Európsky parlament sa ako spoluzákonodarca zúčastňuje na prijímaní uvedených opatrení, a nemá iba konzultačnú úlohu, E. keďže množstvo nástrojov, ktoré Spoločenstvo prijalo alebo plánuje prijať, sa prekrýva so záležitosťami, ktorými sa zaoberala alebo by sa mohla v budúcnosti zaoberať Haagska konferencia, F. keďže Spoločenstvo bude tiež vyzvané na aktívnu účasť pri vymedzovaní priorít HKMPS a bude dbať na ich dobré zosúladenie s Haagskym programom v oblasti justičnej spolupráce, s akčným plánom v oblasti finančných služieb a stratégiou vnútorného trhu a, všeobecnejšie, s pracovným programom Komisie, G. keďže sa od Komisie vyžaduje, aby s Európskym parlamentom konzultovala o návrhoch rokovacích mandátov a o potrebe "oddeľovacích doložiek" ("disconnection clauses"), H. keďže je preto potrebné, aby sa Európsky parlament úzko zapojil do činnosti Haagskej konferencie a aby sa s ním konzultovalo o výsledkoch jej rokovaní s cieľom zabezpečiť aj demokratickejšiu kontrolu účasti Komisie na konferencii, ako jediného zástupcu Spoločenstva, a väčšiu mieru transparentnosti a otvorenosti jej postupu, ktoré sú veľmi dôležité pre občanov a odborníkov, 1. vyzýva Radu a Komisiu aby žiadali Európsky parlament o vyjadrenie jeho stanovísk v jednotlivých prípadoch k potrebe pristúpenia Spoločenstva k jednotlivým existujúcim dohovorom, ktoré ratifikoval značný počet členských štátov; 2. je rozhodnutý spolu s konferenciou plne preskúmať ďalšie spôsoby spolupráce a ujať sa vedúcej úlohy pri zakladaní parlamentného fóra s národnými parlamentmi a sledovať tak činnosť konferencie a informovať o nej; 3. vyzýva Radu a Komisiu, aby navrhli vhodný postup, ktorý by Európskemu parlamentu umožnil plniť náležitú úlohu v rámci Haagskej konferencie medzinárodného práva súkromného; 4. poveruje svojho predsedu, aby toto uznesenie postúpil Rade, Komisii a vládam a parlamentom členským štátov. [1] Prijaté texty, P6_TA(2006)0345. --------------------------------------------------